SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 31

**2019. gada 26. martā plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

citas personas:

* Iekšlietu ministrs **Sandis Ģirģens**
* Iekšlietu ministrijas valsts sekretārs **Dimitrijs Trofimovs**
* Iekšlietu ministrijas Finanšu vadības departamenta direktore **Larisa Tumaņana**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

**Iekšlietu ministrijai plānotais finansējums 2019. gadā.**

Izskatāmie dokumenti:

*1. Iekšlietu ministrijas 20.03.2019. vēstule Nr. 1-28/727 (Saeimas reģistrs 2/794-13/19);*

*2. Valsts robežsardzes 08.03.2019. vēstule Nr. 23.1-6/1032 (Saeimas reģistrs 2/701-13/19);*

*3. Tiesībsarga 20.12.2018. vēstule Nr. 6-6/33 “Atzinums pārbaudes lietā Nr. 2017-28-15B, Rīgā” (Saeimas reģistrs 2/327-13/18);*

*4. Iekšlietu ministrijas prezentācija “Iekšlietu ministrijas 2019.-2021. gada budžets”.*

**J.Rancāns** atklāj sēdi, iepazīstina ar izskatāmo jautājumu un uzaicinātajām amatpersonām. Dod vārdu iekšlietu ministram S.Ģirģenam.

**S.Ģirģens** informē par Iekšlietu ministrijas (turpmāk – IeM)2019. gada tehnisko budžeta apmēriem, prioritātēm un iespējām. Atzīmē, ka IeM padotībā uz 2019. gadu ir 9 iestādes; trīs tiesībaizsardzības iestādes, viena – valsts drošības iestāde, bet kopš 2019. gada janvāra Ministru kabineta pārraudzībā ar iekšlietu ministra starpniecību – notiek pārraudzība par Kontroles dienestu, kura budžets 1,35 milj. *euro* apmērā no Prokuratūras iekļauts IeM.

IeM 2019. gada kopējie budžeta izdevumi ir 438 743 046 *eur*o, no kuriem 62,2 % jeb 273 milj. *euro* tiek tērēti atlīdzībai, bet nepieciešamajām precēm un pakalpojumiem paredzēti 24 % jeb 106 milj. *euro*. Atzīmē, ka šajā budžeta situācijā vietas izaugsmei praktiski nav, jo lielākā daļa izdevumu aiziet atlīdzībai, kā arī pašiem nepieciešamākajiem pakalpojumiem. IeM mēģina rast papildu finansējumu no ES fondiem, bet šie fondi nefinansē infrastruktūras uzlabošanas pasākumus, jo tā ir valsts atbildība.

Informē komisiju par ēku kritisko stāvokli. Valsts policijas (turpmāk – VP) valdījumā ir 84 kritiskā stāvoklī esošas ēkas, kuru remontam nepieciešami 40 milj. *euro*. Valsts robežsardzei (turpmāk – VRS) sliktā stāvoklī ir 44 ēkas, kuru uzlabošanai nepieciešami ~ 6 milj. *euro*, bet Valsts ugunsdzēsības un glābšanas dienestam (turpmāk – VUGD) ir 92 ēkas (depo), kuru katastrofālā stāvokļa novēršanai vajadzīgs 101 milj. *euro*. Šie izdevumi nav iespējami un nav plānoti 2019. gada budžetā, bet perspektīva ir drūma, ja arī turpmāk nebūs iespējams rast finansējumu no ES fondiem un valsts šo objektu sakārtošanu nefinansē. Ministrija strādā pie plāna, lai vairāku gadu laikā savestu kārtībā IeM ēku infrastruktūru. S.Ģirģens uzsver, ka šim darbam nepietiks ar 20 gadiem, ja gadā atvēlēs tikai 6 milj. *euro*.

S.Ģirģens informē, ka šogad IeM iesniedza pieprasījumu nepieciešamajiem prioritārajiem pasākumiem 74,86 milj. *euro* apmērā, bet piešķirti tika tikai 4,24 milj. *euro*, kas nepieciešami *Moneyval* rekomendāciju izpildei, t.sk., Kontroles dienesta papildus 16 štata vietām, kā arī finansējums noziedzīgi iegūtu līdzekļu legalizācijas novēršanas jomas stiprināšanai. Uzskata, ka papildus finansējums bija nepieciešamas arī VP Ekonomisko noziegumu apkarošanas pārvaldei (turpmāk – ENAP). Uzsver, ka turpmākajos gados IeM iestāsies par ENAP, kā arī VP kapacitātes stiprināšanai kopumā. Ministrs izsaka nožēlu par valdības nevēlēšanos atbalstīt kiberdrošības kapacitāti, kam prioritāri nepieciešami 4,64 milj. *euro*; cer šīs problēmas risināt, pamatojoties uz Nacionālās drošības padomes lēmumu. Tāpat sāpīgs jautājums ir VUGD un VRS nepietiekamais transporta nodrošinājums. A.Ģirģens uzsver, ka 2020. gada budžeta ietvaros neatkāpsies no VUGD un VRS transporta problēmu risināšanas, jo rūpēties par civilo aizsardzību un iedzīvotāju dzīvībām ir visas valdības jautājums.

Kā vienu no turpmāko gadu IeM budžeta prioritātēm S.Ģirģens iezīmē plānu pārskatīt minimālo atalgojumu Valsts policijas koledžas kadetiem, to tuvināt Nacionālo bruņoto spēku (NBS) atalgojumiem. Atzīmē, ka šī gada iespējas ir ierobežotas, bet tiek gatavoti attīstības budžeta plāni turpmākajiem trim gadiem. Kā pozitīvus momentus 2019. gada budžetā uzsver 950 tūkst. *euro* piešķīrumu Eiropas Parlamenta vēlēšanu norises nodrošinājumam, kā arī Valsts un pašvaldību institūciju amatpersonu un darbinieku atlīdzības likumā paredzētās pabalstu izmaksas IeM amatpersonām ar speciālo dienesta pakāpi pēc katriem pieciem nepārtrauktas izdienas gadiem.

S.Ģirģens uzsver, ka nākamais periods IeM un tās padotības iestādēm būs izdzīvošanas jautājums, bet viņš kā ministrs par sava darba prioritāti uzskata valsts iekšējās drošības stiprināšanu. Dod vārdu IeM valsts sekretāram D.Trofimovam.

**D.Trofimovs** pauž apņēmību savas kompetences ietvaros atbildēt uz deputātu jautājumiem.

**Deputātu jautājumi**

**J.Rancāns** dod vārdu J.Ādamsonam.

**J.Ādamsons** jautā, ko ministra skatījumā nozīmē termins “tehniskais budžets”.

**S.Ģirģens** atbild, ka nav svarīgs budžeta nosaukums, bet gan iespējas caur to risināt iespējamās prioritātes. Bija jāņem vērā iepriekš uzsāktās programmas un reālās finanšu iespējamības. Ir būtiski š.g. aprīlī uzsākt 2020.-2021. gada budžeta gatavošanu, kurā ietvert izvirzītās prioritātes; šis darbs jau ir uzsākts, visi aktuālie problemātikas jautājumi tiek apkopoti. Uzsver valsts iekšējās drošības stiprināšanas svarīgumu visā valsts budžeta politikā.

**J.Ādamsons** vēlas konkretizēt ministra redzējumu par kiberdrošību.

**S.Ģirģens** atzīmē IeM Informācijas centra lomu datu drošības uzturēšanā. Uzsver, ka Aizsardzības ministrija un valsts drošības iestādes ierobežotas pieejamības informācijas ietvaros ir sniegušas informāciju par kiberdrošībā novēršamajām problēmām.

**J.Rancāns** atzīmē, ka šie jautājumi ir pārrunāti arī Saeimas Nacionālās drošības komisijā.

*Notiek diskusija par kiberdrošības politikas realizāciju, atbildīgo ministriju uzdevumiem un nepieciešamo finansējumu un cilvēkresursu piesaisti.*

**J.Rancāns** dod vārdu R.Bergmanim.

**R.Bergmanis** interesējas par prezentācijā nosauktajām 2020. gada IeM budžeta prioritātēm. Vai to uzskaitījuma secība nozīmē arī svarīgumu?

**S.Ģirģens** paskaidro, ka tas ir vienkārši uzskaitījums.

**R.Bergmanis** interesējas par līdzekļiem robežas izbūvei ar Krieviju un Baltkrieviju. Piedāvātajā materiālā neparādās nekādi cipari šī uzdevuma izpildei.

**L.Tumaņana** paskaidro, ka 2019. gadam Krievijas robežas izbūvei paredzēti 4 milj. *euro*, ar kuriem, piesaistot vēl apropriācijas izdevumus, plānots šogad to pabeigt. Savukārt Baltkrievijas robežas izbūvei šogad paredzēti 1,5 milj. *euro*, bet nākamgad – 6 milj. *euro*.

**R.Bergmanis** izsaka šaubas par šī uzdevuma izpildes iespējām, jo no IeM materiāliem var spriest, ka turpmākajos gados finansējums robežas izbūvei samazināsies.

**D.Trofimovs** paskaidro, ka tas ir iepriekš pieņemto lēmumu izpildes jautājums. Par 2019. gadu nekas netika lemts, jo nebija tādas iespējas. Ministrs ir uzrunājis sadarbības partnerus par robežas izbūves darbu turpināšanu šogad. Atzīmē žoga izbūves efektivitāti, jo teritorijās, kur šis žogs ir, tiek novērsti nelegālās imigrācijas un akcīzes preču pārvietošanās riski.

**J.Ādamsons** jautā, cik valstij izmaksā viens nelegālais migrants, resp., visas procesuālās darbības, kas ar to saistītas. Iesaka izdarīt šādus aprēķinus un griezties valdībā ar salīdzinošiem rādītājiem, kas pierādītu žoga izbūves līdzekļu lietderību.

**D.Trofimovs** paskaidro, ka imigrantu izraidīšanas izdevumi lielā mērā tiek nosegti ar Eiropas Komisijas piešķirtajiem līdzekļiem. Precīzu aprēķinu par šiem izdevumiem nav. Uzskata, ka nelegālās imigrācijas novēršanā ir jāsadarbojas ar citām tiesībsargājošajām institūcijām; par to nesen ir diskutēts Saeimas Juridiskajā komisijā. Šie ir mūsu valsts pienākumi pret Eiropas Savienību, Šengenu un arī atsevišķos gadījumos NATO.

**R.Bergmanis** interesējas par IeM ēku problēmām, t.sk., iznomātajām telpām.

**D.Trofimovs** paskaidro, ka iznomātie objekti ir Valsts nekustamo īpašumu (turpmāk – VNĪ) objekti.

*Notiek diskusija par problēmām saistībā ar IeM ēku nomas attiecībām ar VNĪ, tam izlietotajiem finanšu resursiem.*

 **S.Ģirģens** kritiski izsakās par iepriekšējo periodu plānošanu un IeM pieļautajām kļūdām, uzņemoties finansiālas saistības. Ierosina mainīt tiesisko regulējumu Noziedzīgi iegūtu līdzekļu konfiskācijas fonda (turpmāk – Konfiskācijas fonds) līdzekļu izmantošanai, kas ļautu pusi no fonda līdzekļiem izmantot tiesībaizsardzības institūciju kapacitātes stiprināšanai, kas ir prioritārs pasākums.

**R.Bergmanis** interesējas par lielo izdevumu pieaugumu pasēm 2021. gadā.

**D.Trofimovs** paskaidro, ka pagājušajā gadā valdībā tika pieņemts lēmums, ka no šī gada tiks nodrošināti jaunā parauga ID dokumenti. Tas ir ilgtermiņa saistību projekts. Aprēķini ir balstīti uz informāciju par personu apliecinošo dokumentu derīguma termiņiem. Jaunais dokuments būs lētāks, drošāks un ar garāku derīguma termiņu, to varēs izmantot arī citu valsts pakalpojumu attīstībai. Šis bija viens no svarīgākajiem pagājušā gada lēmumiem. Jaunais ID dokuments būs derīgs arī vēlēšanās; pēdējās dienās par šiem jautājumiem jau runāja jaunā Centrālās vēlēšanu komisijas vadītāja.

**J.Rancāns** dod vārdu E.Šnorem.

**E.Šnore** interesējas par līdzekļu apjomu Konfiskācijas fondā un to izmantošanu pagājušajā gadā.

**D.Trofimovs** un **L.Tumaņana** informē par Konfiskācijas fondā ienākošo līdzekļu apjomu un izmantošanas iespējām. Pagājušajā gadā ir uzlikti aresti līdzekļiem 101 milj. *euro* apmērā, bet vēl ir jāgaida tiesas spriedumi.

**S.Ģirģens** akcentē nepieciešamību noņemt šo līdzekļu izmantošanas ierobežojumus, kā arī vienkāršot izmantošanas procedūru.

*Notiek diskusija par Konfiskācijas fonda līdzekļu izmantošanu IeM vajadzībām.*

**E.Šnore** interesējas par Eiropas Savienības finansiālo līdzdalību Latvijas robežas ar Krieviju un Baltkrieviju sakārtošanā.

**L.Tumaņana** informē, ka šim nolūkam tiek izmantota Iekšējās drošības fonda sadaļa *“Borders”*. Laika periodā 2014. – 2020. gadam šis finansējums sastāda 26,4 milj. *euro*, kas drīz beigsies. Šobrīd notiek sarunas par finansējumu nākamajam periodam; atbalstāmās aktivitātes ir līdzīgas, bet šo finansējumu nevar izmantot būvniecībā. Pamata atbalsts tiek ieguldīts aprīkojumā un mobilitātes nodrošināšanā; arī citās aktivitātēs, piem., piespiedu izraidīšanai.

**S.Ģirģens** informē, ka robežas izbūves darbā IeM ir izveidojusies laba sadarbība ar Aizsardzības ministrijas kolēģiem, kā rezultātā iespējams realizēt vairākas ieceres infrastruktūras jautājumos.

**E.Šnore** interesējas par IeM atbalstītajos prioritārajos pasākumos ietverto “1991. gada barikāžu dalībnieka statusa apliecību izsniegšanu un reģistrāciju”, kam 2019. gadā atvēlēti 72936 *euro*. Atzīmē pretrunīgās diskusijas likuma izskatīšanas gaitā Saeimā, kā arī to, ka pats ir balsojis “pret”. Vēlas zināt, kā notiks barikāžu dalībnieku apzināšana un apliecību izsniegšana.

**S.Ģirģens** atzīmē, ka viņš ir pret tik lielas summas izdošanu šādām aktivitātēm; var diskutēt par pamatlietu nodrošināšanu.

**J.Rancāns** dod vārdu I.Klementjevam.

**I.Klementjevs** izsaka savu viedokli ēku apsaimniekošanas un uzturēšanas jautājumā. Uzskata, ka ēku sliktais stāvoklis ir tādēļ, ka tām nav saimnieka. Esošajos budžeta apstākļos ir jādomā par iespējām ietaupīt vai optimizēt. Atgādina par IeM ēkas Čiekurkalnā būvniecības reālo izmaksu lielo pieaugumu, salīdzinot ar sākotnēji plānoto. Atzīmē arī dārgos automašīnu iepirkumus un dārgo automašīnu aprīkojumu, kas netiek pienācīgi izmantots darbā. Jautājumā par policijas personāla piesaisti iesaka izmantot itāļu modeli, t.i., karabinieru piesaistīšanu. Atgādina par izglītības problēmām saistībā ar Policijas akadēmijas likvidēšanu, kā arī nepieciešamību robežsargus nodrošināt ar jauniem, moderniem formas tērpiem.

Uzskata, ka visi minētie jautājumi jārisina, lai sabiedrība justos droši.

**S.Ģirģens** jautājumā par robežsargu formām informē, ka konkrēts daudzums formu tiks nodrošināts no iekšējām rezervēm, bet šis process notiks plānveidīgi un kontrolēti.

Ministrs iepazīstina komisiju ar saviem priekšlikumiem infrastruktūras sakārtošanā. Informē, ka notiek sarunas ar pašvaldību pārstāvjiem par IeM infrastruktūras objektu remontiem. Problēmas risinājums tiek meklēts likumu grozījumos, kas pašvaldībām ļautu remontēt ne tikai sava valdījuma, bet arī valsts objektus. Vēlas virzīt ilgtermiņa plānu 20 gadiem, kura saistībās būtu ietvertas infrastruktūras objektu sakārtošanai nepieciešamās finanses. Vienīgās iespējas ir sadarbība ar pašvaldībām un valdības izpratne par jautājuma svarīgumu.

Jautājumā par lielajiem objektiem izmantotajiem līdzekļiem pauž kritisku viedokli par līdzekļu izmantošanā iespējamām koruptīvām shēmām. Neizprot tiesībaizsardzības iestāžu uzraudzības trūkumu. Ir jāstiprina iekšējā kontrole ministrijā.

Valdībā virzītais Policijas akadēmijas atjaunošanas modelis uz laiku ir apturēts, lai to pilnveidotu. Aktualizē kvalitatīvas juridiskās un ekonomiskās izglītības nozīmi rezultatīvam policijas darbam. Turpināsies sadarbība ar Rīgas Stradiņa universitāti akreditētās mācību programmas realizācijā, bet ir jādomā par programmas satura sakārtošanu. Uzskata, ka daudzu ikdienas lēmuma pieņemšanai pietiek ar Valsts policijas koledžas (turpmāk – VPK) izglītību. Ir jāstrādā pie specializētās mācību programmas pilnveidošanas augstākajam līmenim, šāds darbs notiek. Iespējams attīstīt programmu, netērējot lielus miljonus.

Atzīmē VPK problēmas; arī telpās Ezermalas ielā ir nepieciešams remonts. Tiek strādāts pie mācību procesa pilnveidošanas; ir izveidota e-platforma, kas paver plašākas izglītošanās iespējas. Tajā ietverta informācijas apmaiņa ar citām tiesībsargājošajām iestādēm.

Komentē plānus VP un pašvaldību policijas sadarbības modeļa pilnveidošanai. Tiek strādāts pie atbilstošiem grozījumiem likumā “Par policiju”.

Kā aktualitātes atzīmē policistu darba motivācijas uzlabošanu, izglītības jautājumu risināšanu, kriminālprocesa vienkāršošanu, atlīdzības sistēmas pārskatīšana. Ministra komandai ir jāmeklē problēmu risinājumi bez naudas, kur tas iespējams, bet trūkstošo līdzekļu piesaistei jāmeklē politiskais atbalsts, t.sk., Saeimas komisijas.

**J.Ādamsons** izsaka savu viedokli IeM struktūru formas tērpu jautājumā, par izglītības problēmām, kā arī par policistu papildus darba iespējām. Kritizē iepriekšējo valdību rīcību par Policijas akadēmijas likvidēšanu.

**S.Ģirģens** uzsver, ka darbs izglītības problēmu risināšanā notiek. Piekrīt J.Ādamsona viedoklim par izglītības nozīmi IeM struktūru rezultatīvā darbā.

**J.Rancāns** dod vārdu M.Staķim.

**M.Staķis** interesējas par IeM plānotajiem budžeta līdzekļiem kopā ar Aizsardzības ministriju (turpmāk – AM) realizētajā projektā par ugunsdzēsēju depo ierīkošanu Ādažos. Projektu plānots pabeigt 2021. gadā. Atzīmē, ka izskatāmajos materiālos par to nav konkrētas informācijas.

**D.Trofimovs** atzīmē, ka šis ir svarīgs projekts, kuru, pateicoties AM līdzdalībai, iespējams veiksmīgi realizēt. Komentē teritoriju, kuru apkalpos Ādažu depo. Lēmumi par izdevumiem ir pieņemti, 2021. gadā ir iezīmēti 1,8 milj. *euro*. IeM, nepalielinot štata apjomu, nodrošinās depo ar 42 darbiniekiem. Uzsver, ka šis būs vienīgais no 92 VUGD objektiem, kurā visiem darbiniekiem būs jāiziet drošības pārbaude. Iezīmē konkrētā Ādažu depo specifiku: NATO sabiedroto faktors, lielas meža platības un liels cilvēku konglomerāts ārpus poligona.

**J.Ādamsons** iesaka pievērst uzmanību faktam, ka valsts teritorijā ir vēl 5 poligoni, kuru ugunsdzēsības nodrošināšanā abas ministrijas varētu sadarboties.

**J.Rancāns** izsaka neizpratni par lielo summu – vairāk nekā 3 milj. euro gadā, kas tiek tērēta fotoradaru darbības nodrošināšanai. Lūdz skaidrojumu.

**L.Tumaņana** paskaidro, ka stacionāro radaru iegādi un uzstādīšanu finansē Ceļu satiksmes drošības direkcija (turpmāk – CSDD), bet tālākā uzturēšana tiek finansēta no ieņēmumiem, resp., sodu naudas. Ir noslēgts līgums starp VP un CSDD, izdevumi tiek segti atbilstoši reālajai nepieciešamībai. Šo procesu uzrauga īpaša uzraudzības komiteja, kuras sastāvā ir arī Satiksmes ministrijas pārstāvji. Šai pozīcijai nav negatīvas ietekmes uz valsts budžetu. L.Tumaņana uzsver, ka ieņēmumi ar katru gadu samazinās.

**J.Rancāns** vēlas redzēt viena stacionārā fotoradara uzturēšanas tāmi.

**D.Trofimovs** paskaidro, ka izdevumi saistīti ar deleģēšanas līgumu CSDD. Informāciju par biznesa aspektu var sniegt CSDD.

**L.Tumaņana** informē, ka finansēšanas procedūras ir nostiprinātas Ministru kabineta noteikumos. Par valsts deleģētā uzdevuma izpildi regulāri tiek sniegtas atskaites VP.

**J.Rancāns** uzskata, ka būtu labi, ja šie ieņēmumi tiktu ieskaitīti tieši IeM budžetā, nevis valsts budžetā vispār.

**D.Trofimovs** informē, ka speciālie budžeti nav iespējami, Finanšu ministrijai ir iespējams šo jautājumu izvērtēt.

*Notiek diskusija par speciālo budžetu aspektiem, kā arī ministrijas problēmām VNĪ objektu uzturēšanā un iespējamiem risinājumiem.*

**R.Bergmanis** vēlas papildu informāciju par VP un pašvaldību policijas sadarbību, atsaucas uz Jēkabpils piemēru.

**S.Ģirģens** uzsver, ka viņam svarīga ir sadarbība, lai tiktu nodrošināta sabiedriskā kārtība, bet novērsta funkciju dublēšanās, tiktu realizēta ātra un operatīva rīcība. Pauž neizpratni, kādēļ tas arvien vēl nav atrisināts.

*Notiek diskusija par VP un pašvaldību policijas sadarbības aspektiem, īpaši administratīvi teritoriālās reformas (turpmāk – ATR) skatījumā.*

**S.Ģirģens** atzīmē, ka ir notikušas sarunas ar Nekustamo īpašumu asociācijas pārstāvjiem par uzkrājumu veidošanu drošības pasākumu finansēšanai. Atgādina ārvalstu pieredzi.

**R.Bergmanis** izsaka savas domas par ATR aspektiem, atzīmējot vēlmi, lai šī reforma tiešām risinātu iedzīvotāju vajadzības. Akcentē visaptverošās valsts aizsardzības pieeju un civilās aizsardzības plāna nepieciešamību; rīcību, lai mēs varētu droši justies savā valstī.

**J.Ādamsons** izsaka savu viedokli par ATR, kā arī VP un pašvaldību policijas sadarbību. Iesaka izmantot Igaunijas modeli.

**S.Ģirģens** atzīmē, ka dažādi sadarbības modeļi var pastāvēt paralēli. Administratīvo pārkāpumu kodeksā ir skaidri ierakstīts, kas ir administratīvais pārkāpums. Elementārās lietas ir jāzina gan VP, gan pašvaldību policijai. Runa ir tikai par pašvaldību policijas funkcijām, kuras nostiprinātas pašvaldību saistošajos noteikumos. Latvijas Pašvaldību savienība kopā ar pašvaldību policijas pārstāvjiem uz IeM ir atsūtījuši savus likumdošanas priekšlikumus, kuri ir nodoti darba grupai. Ministrs atbalsta šīs iniciatīvas. Notiks diskusija, tiks atrasts konsensusa variants, kuru virzīt tālāk kā grozījumus likumā “Par policiju”.

**J.Rancāns** dod vārdu Finanšu ministrijas pārstāvei.

**R.Rugevica** pieņem zināšanai uzklausīto informāciju. Atzīmē, ka speciālo budžetu neveidošanas jautājums jau ir daudzu gadu valsts budžeta politika. Piekrīt deputātiem, ka šis jautājums ir apspriežams, bet ne fotoradaru gadījumā, kas ir ieņēmumi no iekasētajiem sodiem.

**S.Ģirģens** atkārtoti uzsver finanšu līdzekļu nepieciešamību Iekšlietu ministrijas norādīto prioritāšu izpildei. Akcentē, ka aktīvi rīkosies, lai to sasniegtu.

**J.Rancāns** pateicas iekšlietu ministram S.Ģirģenam un citām amatpersonām par sniegto informāciju, slēdz sēdi.

Sēde pabeigta plkst.11.20.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede